Pravilnik o tekmovanju v razvoju novih analitskih metod v medicini Ris

Splošni del

**1. člen**  
(Vsebina pravilnika)

Pravilnik o tekmovanju v razvoju novih analitskih metod v medicini Ris določa:

* cilje tekmovanja,
* razpis, vodenje tekmovanja in pripravo nalog,
* organizacijo tekmovanja ter kriterije za podeljevanje nagrad,
* vlogo in naloge tekmovalne komisije,
* razglasitev dosežkov,
* ugovore na vrednotenje izdelkov,
* financiranje tekmovanja.

**2. člen**  
(Cilji tekmovanja)

Cilji tekmovanja so:

* širjenje in poglabljanje znanja naravoslovno-tehničnih ved in medicine,
* spodbujanje interdisciplinarnosti v naravoslovju, tehniki, računalništvu in medicini,
* utrjevanje algoritmičnega mišljenja, logičnega sklepanja, računskih spretnosti, programiranja, analiziranja slik,
* primerjanje znanja naravoslovno-tehničnih ved in medicine tekmovalcev,
* popularizacija naravoslovno-tehničnih ved in medicine,
* odkrivanje nadarjenih študentov ter dijakov za naravoslovje, tehniko in medicino,
* spodbujanje druženja mladih iz različnih šol in okolij,
* uvajanje mladih k samostojnemu raziskovalnemu delu in uporabi literature s področja naravoslovja, tehnike in medicine.

**3. člen**  
(Ravni tekmovanja in tekmovalne skupine)

Tekmovanje poteka na dveh ravneh. Prva raven tekmovanja ima funkcijo kvalifikacij za nastop na drugi ravni tekmovanja. Tekmovanje poteka v eni tekmovalni skupini.

**4. člen**  
(Organizator tekmovanja)

Tekmovanje organizira *Društvo matematikov, fizikov in astronomov Slovenije* (v nadaljnjem besedilu *Društvo*), v soorganizaciji s *programsko skupino Medicinska fizika* iz Fakultete za matematiko in fiziko, Univerza v Ljubljani.

Tekmovanje vodi in usmerja *Komisija za tekmovanje v razvoju analitskih metod v medicini* (v nadaljnjem besedilu *Komisija za tekmovanje*) pri *Društvu*. *Komisijo* sestavljajo vsaj 3 člani, ki delujejo na področju naravoslovja v okviru šole, *Društva* ali fakultet in drugih ustanov oziroma organizacij, ki delujejo na področju naravoslovja. *Komisijo* *za tekmovanje* v začetku šolskega leta potrdi Upravni odbor *Društva* na predlog *programske skupine Medicinska fizika*.

**5. člen**  
(Sodelovanje)

Pri organizaciji in izvedbi tekmovanja sodelujejo člani *Društva* in člani *programske skupine Medicinska fizika*.

**6. člen**  
(Prostovoljnost sodelovanja)

Sodelovanje dijakov in študentov (v nadaljevanju: tekmovalci) na tekmovanju je prostovoljno.

**7. člen**  
(Pravica udeležbe na tekmovanju)

Na tekmovanju v razvoju novih analitskih metod v medicini lahko sodelujejo študenti skladno z [22.](https://www.dmfa.si/Tekmovanja/RM/Pravilnik.aspx#Clen23) in [28. členom](https://www.dmfa.si/Tekmovanja/RM/Pravilnik.aspx#Clen29) tega pravilnika, ki sestavljajo ekipo z največ tremi člani. Tekmovanja se lahko pod enakimi pogoji udeležijo tudi dijaki. Ekipo lahko hkrati sestavljajo študentje in dijaki.

Tekmovanja se lahko pod enakimi pogoji udeležijo tudi tekmovalci slovenske narodnosti iz zamejstva, tekmovalci italijanske in madžarske narodnosti iz Slovenije ter otroci državljanov Slovenije, ki so na začasnem delu v tujini.

Študenti in dijaki, ki so tuji državljani oziroma brez državljanstva in obiskujejo srednjo šolo ali fakulteto v Republiki Sloveniji, imajo pravico do udeležbe na tekmovanju pod enakimi pogoji kot državljani Republike Slovenije.

Razpis tekmovanja

**8. člen**  
(Razpis tekmovanja)

*Društvo* do 15. 9. v tekočem študijskem letu javno objavi razpis tekmovanja za naslednje študijsko leto.Razpis se objavi na spletni strani *Društva* na naslovu <http://www.dmfa.si/> na podstrani ustrezne tekmovalne komisije.

**9. člen**  
(Vsebina razpisa)

Razpis tekmovanja obsega:

* čas (dan in uro) izvedbe obeh ravni tekmovanja,
* roke prijav na obe ravni tekmovanja,
* vsebinski program tekmovanja za posamezne ravni tekmovanja in zahtevnostne stopnje z navedbo ustrezne literature in pripomočkov,
* navedbo datuma objave dosežkov posameznih ekip.

Ob razpisu tekmovanja se praviloma objavi tudi soorganizatorje tekmovanja.

**10. člen**  
(Prijava na tekmovanje)

Ekipo na prvo raven tekmovanja prijavi vodja, ki ga izberejo člani ekipe.

Prijava za vsakega člana ekipe obsega:

* ime in priimek kandidata, spol, datum rojstva,
* naziv in sedež izobraževalne ustanove, ki jo obiskuje.

Prijave morajo biti izvedene v roku in na način, določenem z razpisom. Po tem roku prijave niso več možne.

Prijavljeni so lahko le tisti kandidati, ki so dali pisno soglasje, da so lahko njihovi rezultati, doseženi na tekmovanju, javno objavljeni v skladu s [35.](https://www.dmfa.si/Tekmovanja/RM/Pravilnik.aspx#Clen36) in [37. členom](https://www.dmfa.si/Tekmovanja/RM/Pravilnik.aspx#Clen38). Za mladoletne kandidate morajo ustrezno pisno soglasje dati starši oziroma zakoniti zastopniki.

Vodenje tekmovanja

**11. člen**  
(Tekmovalna komisija in imenovanje članov)

Tekmovanja na posameznih ravneh vodi tekmovalna komisija, in sicer:

* Obe ravni tekmovanja vodi tekmovalna komisija tekmovanja, ki jo sestavljajo predsednik in še štirje člani. Sestavljajo jo predstavniki univerz oziroma ustreznih fakultet in visokih šol, predstavniki srednjih šol ter predstavniki *Društva* ter *programske skupine Medicinska fizika*.

**12. člen**  
(Soorganizacija tekmovanja)

Tekmovanja lahko na posameznih ravneh soorganizirajo organizatorji tekmovanja, ki v dogovoru s tajnikom *Komisije za tekmovanje* opravijo vse aktivnosti, potrebne za izvedbo tekmovanja.

Organizatorje izbere in potrdi *Komisija za tekmovanje*.

Priprava nalog

**13. člen**  
(Priprava nalog)

Tekmovalne naloge za vse ravni tekmovanja pripravi *Komisija za tekmovanje.*

Tekmovalne naloge so pripravljene v slovenskem jeziku.

Recenzijo nalog opravi predsednik tekmovalne komisije oziroma s strani predsednika pooblaščeni recenzenti, ki niso sodelovali pri pripravi nalog.

Tekmovalne naloge morajo biti lektorirane. Lektoriranje tekmovalnih nalog se opravi po pooblastilu predsednika tekmovalne komisije.

Tekmovalne naloge so lahko avtorsko delo.

**14. člen**  
(Tajnost nalog)

Tekmovalna komisija je na vseh ravneh tekmovanja odgovorna za tajnost nalog in rešitev do začetka reševanja nalog in za anonimnost dosežkov vseh tekmovalcev do objave le-teh.

Člani tekmovalne komisije tekmovanja in vsi, ki pridejo v stik s tekmovalnimi nalogami po pooblastilu predsednika tekmovalne komisije (v skladu s [13. členom](https://www.dmfa.si/Tekmovanja/RM/Pravilnik.aspx#Clen14) tega pravilnika), podpišejo ustrezno *Izjavo o tajnosti*.

**15. člen**  
(Hranjenje izdelkov)

*Komisija za tekmovanje* hrani izdelke iz obeh ravni tekmovanja eno leto.

Organizacija tekmovanja

Tekmovalni red

**16. člen**  
(Način tekmovanja)

Na vseh ravneh tekmovanja ekipe rešujejo naloge samostojno, glede na pravila objavljena v razpisu. Rezultate oddajo v obliki, ki je predpisana v razpisu.

**17. člen**  
(Trajanje tekmovanja)

Tekmovalci na prvi ravni rešujejo naloge 14 dni. Tekmovalci na drugi ravni rešujejo naloge 24 ur.

V kolikor tekmovalci zamudijo uvodno predavanje, bo na voljo posnetek predavanja na uradni spletni strani tekmovanja.

Tekmovalec lahko zamudi pričetek prve ravni tekmovanja, a se mu čas za oddajo rezultatov ne podaljša.

Na drugo raven tekmovanja je dovoljena zamuda do pol ure. V tistem času noben od tekmovalcev ne sme zapustiti tekmovalnega prostora.

**18. člen**  
(Razporeditev v prostoru)

Na prvi ravni tekmovanja, kjer bo nekontrolirano okolje, omejitev glede razporeditve v prostoru ni. Ravno tako ni omejitev glede razporeditve v tekmovalnem prostoru na drugi ravni tekmovanja.

Na drugi ravni tekmovanja ima nadzorni v prostoru nemoten dostop do vseh ekip in nadzor nad vsemi.

Na drugi ravni lahko pol ure po začetku in do konca tekmovanja, tekmovalci prosto zapuščajo tekmovalni prostor.

**19. člen**  
(Nadzorne osebe)

Potek reševanja tekmovalnih nalog na drugi ravni tekmovanja nadzoruje vsaj po ena nadzorna oseba v prostoru. Nadzorna oseba preveri, ali so navzoči vsi tekmovalci posameznih ekip, nato pa tekmovalcem razdeli tekmovalne naloge.

V primeru očitne uporabe pomoči s strani zunanje osebe ali kršitve določil tega pravilnika na drugi ravni tekmovanja (uporaba nedovoljenih sredstev, motenje sotekmovalcev), se ekipo odstrani iz tekmovalnega prostora.

O razlogih za odstranitev ekipe iz prostora razpravlja tekmovalna komisija, ki sprejme sklep o izključitvi. Sklep se vpiše v zapisnik tekmovanja, kjer se navede razlog za izključitev. S tem je ekipa izključena iz nadaljnjega tekmovanja, odločitev o izključitvi pa je dokončna.

**20. člen**  
(Dovoljeni pripomočki)

Na tekmovanjih tekmovalci uporabljajo svoj računalnik in svoj pisalni pribor. O uporabi drugih pripomočkov vsako leto sproti odloča *Komisija za tekmovanje*.

Na obeh ravneh si ekipa sama priskrbi računalnike in potrebno programsko opremo. Podrobnosti o programski opremi so vsako leto objavljene v razpisu.

Na drugi ravni tekmovanja je komunikacija z osebami izven tekmovalnega prostora v kateri koli obliki (elektronska, telefonska komunikacija itd.) prepovedana.

Ekipe rešujejo naloge samostojno.

**21. člen**  
(Šifriranje izdelkov)

Vsaka ekipa je skozi tekmovanje vodena pod vnaprej dodeljeno šifro, ki je na vsaki ravni tekmovanja drugačna. Šifro dobijo pred začetkov vsake ravni tekmovanja vodje ekip.

Prva raven tekmovanja

**22. člen**  
(Udeleženci prve ravni tekmovanja)

Prve ravni tekmovanja se lahko udeležijo študenti vseh letnikov fakultete in dijaki srednjih šol, ki so se na tekmovanje prijavili v skladu z [10. členom](https://www.dmfa.si/Tekmovanja/RM/Pravilnik.aspx#Clen11).

**23. člen**  
(Kraj in čas tekmovanja)

Prva raven tekmovanja se izvede v prostorih, ki si jih tekmovalci posamezne ekipe izberejo sami. Datum in čas tekmovanja je določen z razpisom.

**24. člen**  
(Naloge tekmovalne komisije na prvi ravni tekmovanja)

Tekmovalna komisija ima na prvi ravni tekmovanja naslednje naloge:

* organizira tekmovanje,
* ovrednoti izdelke ekip,
* določi vrstni red tekmovalnih ekip po uspehu v skladu s [33. členom](https://www.dmfa.si/Tekmovanja/RM/Pravilnik.aspx#Clen35) tega pravilnika in ga razglasi,
* priskrbi morebitne nagrade ekipam.

**25. člen**  
(Naloge predsednika tekmovalne komisije na prvi ravni tekmovanja)

Predsednik tekmovalne komisije:

* pridobi sodelavce ocenjevalce,
* poskrbi za vpis ekip v zapisnik in objavo dosežkov,
* arhivira tekmovalno dokumentacijo,
* v primeru ugovora na oceno postopa v skladu s [43. členom](https://www.dmfa.si/Tekmovanja/RM/Pravilnik.aspx#Clen44) tega pravilnika.

**26. člen**  
(Čas za vrednotenje izdelkov)

Tekmovalna komisija izdelke ovrednoti in dosežke objavi najkasneje v 3 dneh po izvedenem tekmovanju.

**27. člen**  
(Pregled izdelkov)

*Komisija za tekmovanje* opravi dokončni izbor ekip druge ravni tekmovanja. Pri tem lahko pregleda izdelke ekip, ki jih je tekmovalna komisija prijavila za nastop na drugi ravni tekmovanja.

Druga raven tekmovanja

**28. člen**  
(Udeleženci druge ravni tekmovanja)

Druge ravni tekmovanja se lahko udeležijo ekipe glede na dosežke iz prve ravni tekmovanja. Na drugo raven tekmovanje se uvrsti 5 najboljših ekip, glede na oddane rezultate na prvi ravni tekmovanja.

Potem ko je bil opravljen izbor ekip druge ravni tekmovanja v skladu s prejšnjim odstavkom, se lahko tekmovalna komisija odloči, da v drugo raven tekmovanja povabi še kakšno od ekip, ki je na prvi ravni tekmovanja dosegla primerljive rezultate z zadnjo, 5. uvrščeno, ekipo.

**29. člen**  
(Kraj in čas tekmovanja)

Druga raven tekmovanja se izvede v prostorih, ki jih zagotovi soorganizator druge ravni tekmovanja v soglasju s tajnikom *Komisije za tekmovanje*. Datum in čas druge ravni tekmovanja je določen v razpisu.

**30. člen**  
(Naloge tekmovalne komisije na drugi ravni tekmovanja)

Tekmovalna komisija ima na drugi ravni tekmovanja naslednje naloge:

* pripravi, oblikuje in točkuje naloge,
* izvede tekmovanje,
* organizira in izvede vrednotenje izdelkov ekip,
* določi vrstni red ekip po uspehu in ga razglasi,
* določi prvo, drugo in tretje uvrščeno ekipo v skladu s [33. členom](https://www.dmfa.si/Tekmovanja/RM/Pravilnik.aspx#Clen35) tega pravilnika,
* poskrbi za nagrade tekmovalcem.

**31. člen**  
(Naloge predsednika tekmovalne komisije na drugi ravni tekmovanja)

Predsednik tekmovalne komisije na drugi ravni tekmovanja:

* zagotovi ocenjevalce za vrednotenje izdelkov,
* poskrbi za vpis ekip in objavo dosežkov,
* poskrbi za arhiviranje tekmovalne dokumentacije,
* skupaj s tajnikom pripravi morebitne nagrade za ekipe,
* poskrbi za pripravo poročila o tekmovanju za bilten občnega zbora *Društva*.

Predsedniku tekmovalne komisije pomaga pri njegovem delu tajnik *komisije za popularizacijo*.

**32. člen**  
(Naloge soorganizatorja tekmovanja)

Soorganizacijo druge ravni tekmovanja prevzame UL, Fakulteta za matematiko in fiziko, *programska skupina Medicinska fizika*. S prevzemom soorganizacije se obveže, da bo:

* pripravila ustrezne prostore za nemoteno reševanje nalog,
* zagotovila nadzornike v prostoru, kjer bo potekalo reševanje nalog,
* priskrbela malico/kosila za tekmovalce in člane tekmovalne komisije,
* pripravila prostor za delo tekmovalne komisije,
* pripravila prostor za otvoritev in zaključek tekmovanja,
* v dogovoru s predsednikom tekmovalne komisije opravila še druge aktivnosti, potrebne za izvedbo tekmovanja.

**33. člen**  
(Rezultati)

Šifrirani rezultati morajo biti praviloma objavljeni najkasneje 48 ur po končanem tekmovalnem dnevu.

Na te rezultate lahko vodja ekipe v roku 3 dni od objave vloži ugovor, v katerem navede svoje ime, zaporedno številko naloge, za katero meni, da ni bila pravilno ovrednotena, in kratko utemeljitev. Vodja ekipe lahko vloži ugovor na način in naslov ter do roka, kot je objavljeno v razpisu.

Tekmovalna komisija preveri pritožbo in sprejme sklep. S sklepom se lahko ekipa seznani na spletni strani DMFA Slovenije v skladu s [36.](https://www.dmfa.si/Tekmovanja/RM/Pravilnik.aspx#Clen40) in [43. členom](https://www.dmfa.si/Tekmovanja/RM/Pravilnik.aspx#Clen45) pravilnika. Sklep je dokončen.

Kriteriji za podeljevanje priznanj in nagrad

**34. člen**  
(Kriteriji za podeljevanje priznanj in nagrad)

Na drugi ravni tekmovanja se vsaki ekipi podeli prva nagrada za prvo mesto, druga nagrada za drugo mesto in tretja nagrada za tretje mesto. Če si ekipe delijo mesto, ki mu pripada nagrada, prejmejo vsi enako nagrado.

Vsem ekipam, ki se uvrstijo na drugo raven tekmovanja, se podeli priznanje »Srebrni ris«.

Razglasitev rezultatov tekmovanja ter podelitev priznanj in nagrad

**35. člen**  
(Objava dosežkov in mesto objave)

Rezultati tekmovanja, ki vsebujejo ime ekipe ter število doseženih točk po nalogah, morajo biti objavljeni najkasneje v treh dneh po izvedbi tekmovanja.

Po zaključeni obravnavi ugovorov na vrednotenje in najkasneje 14 dni po zaključenem tekmovanju mora pristojna tekmovalna komisija objaviti končne rezultate, doseženo mesto tekmovalne ekipe, ime in priimek članov, naziv fakultete, doseženo število točk po nalogah in morebitno doseženo priznanje oziroma nagrade.

Ob objavi rezultatov tekmovanja mora pristojna tekmovalna komisija objaviti tudi imena članov tekmovalne komisije in drugih strokovnih sodelavcev. Tekmovalci lahko v roku 7 dni po objavi uradnih rezultatov tekmovanja vložijo ugovor na evidenco strokovnega sodelovanja. Ugovor je potrebno vložiti v pisni obliki na naslov tajnika *Komisije za tekmovanje*.

**36. člen**  
(Individualni vpogled v dosežke na tekmovanju)

Vsaka ekipa ima omogočen vpogled v svoje dosežke na tekmovanju in vpogled v morebiten sklep tekmovalne komisije o ugovoru na vrednotenje preko interneta ali mobilnega telefona s pomočjo osebnega uporabniškega imena in gesla. Do zaključene obravnave ugovorov na vrednotenje je omogočen le individualni vpogled v doseženo število točk po nalogah.

Uporabniško ime in geslo za tekmovanje prejme vodja ekipe ob prijavi na tekmovanje.

**37. člen**  
(Objava na spletnih straneh)

Imena ekip, ki se po prvi ravni tekmovanja uvrstijo na drugo raven tekmovnja, se lahko objavijo na spletni strani tekmovanja.

Dosežki iz druge ravni tekmovanja, ki vsebujejo ime ekipe, doseženo nagrado in število doseženih točk, se lahko objavijo na spletni strani tekmovanja. Na spletni strani posamezne fakultete ali srednje šole se lahko javno objavi le dosežke tistih ekip s te fakultete oziroma srednje šole, ki so prejeli nagrado na katerikoli ravni tekmovanja.

**38. člen**  
(Objava nalog)

Naloge za vse ravni tekmovanja se praviloma objavijo v društvenih publikacijah.

**39. člen**  
(Tiskovine za nagrade in potrdila o strokovnem sodelovanju)

Nagrade in potrdila o strokovnem sodelovanju pripravi *Društvo*.

**40. člen**  
(Priprava nagrad in potrdil o strokovnem sodelovanju)

Nagrade in potrdila o strokovnem sodelovanju morajo biti oštevilčena, podpisana in žigosana z žigom *Društva*, in sicer:

* potrdila o strokovnem sodelovanju podpiše predsednik *Društva.*

Nagrade in potrdila o strokovnem sodelovanju natisne *Komisija za tekmovanje*.

Upravni odbor *Društva* lahko najkasneje 30 dni pred prvo ravnjo ustreznega tekmovanja odloči, da so nekateri izmed zgoraj navedenih obrazcev na voljo le v elektronski obliki kot digitalno podpisani in časovno žigosani dokumenti, tiskovine pa so na voljo le ob plačilu. Ob tej odločitvi upravni odbor *Društva* objavi tudi cenik natisov.

**41. člen**  
(Podelitev nagrad)

Nagrade se podelijo na posebni svečani slovesnosti. Kraj in čas slovesnosti se praviloma objavi z razpisom.

**42. člen**  
(Evidenca o nagradah)

Evidenco o nagradah ter dokumentacijo tekmovanja se hrani v arhivu *Društva*.

Ugovor na vrednotenje izdelkov

**43. člen**  
(Ugovor na vrednotenje izdelkov)

Če ekipa meni, da je na prvi ravni tekmovanja dosegla boljši rezultat, kot je razvidno iz objavljenih rezultatov, lahko v roku 3 dni od objave vloži obrazložen ugovor. Ugovor mora biti vložen v pisni obliki in naslovljen na predsednika pristojne tekmovalne komisije. Po prejemu ugovora tekmovalna komisija izdelek ponovno pregleda, odloči o ugovoru ter vodjo ekipe seznani s sklepom tekmovalne komisije.

Zoper odločitev tekmovalne komisije o ugovoru lahko vodja ekipe vloži pisno pritožbo. Pritožbo pregleda predsednik tekmovalne komisije in njegova odločitev je dokončna.

Na drugi ravni tekmovanja se ugovor vloži skladno s [33. členom](https://www.dmfa.si/Tekmovanja/RM/Pravilnik.aspx#Clen34). Tekmovalna komisija izdelke, za katere je bil vložen ugovor, ponovno pregleda in odloči o ugovoru ter svojo odločitev utemelji. S sklepom tekmovalne komisije se lahko ekipa seznani s pomočjo individualnega vpogleda v dosežke na tekmovanju v skladu z [36. členom](https://www.dmfa.si/Tekmovanja/RM/Pravilnik.aspx#Clen38).

Upravni odbor *Društva* lahko odloči, da se ugovor na vrednotenje obravnava le ob plačilu pristojbine za ponovno vrednotenje izdelka. Višina pristojbine ne sme presegati zneska, ki ga določi upravni odbor *Društva* najkasneje 30 dni pred prvo ravnjo ustreznega tekmovanja. Če je bil ugovor pozitivno rešen, se ekipi vplačana pristojbina vrne.

Financiranje tekmovanja

**44. člen**  
(Prijavnina na tekmovanje)

*Društvo* lahko z razpisom določi prijavnino na tekmovanje. Prijavnino plača prijavljena ekipa, in sicer na podlagi računa, ki ga izstavi *Društvo*. Višino prijavnine določi upravni odbor *Društva*.

**45. člen**  
(Financiranje prve ravni tekmovanja)

Sredstva za izvedbo prve ravni tekmovanja zagotovi soorganizator tekmovanja. Viri sredstev so:

* sredstva, pridobljena s strani pristojnega ministrstva,
* sredstva, pridobljena z lastno dejavnostjo,
* prispevki pokroviteljev in donatorjev,
* darila in volila,
* drugi viri.

**46. člen**  
(Financiranje druge ravni tekmovanja)

Viri sredstev za izvedbo druge ravni tekmovanja so:

* sredstva, pridobljena s strani pristojnega ministrstva,
* sredstva, pridobljena s prijavninami ekip,
* sredstva, pridobljena z lastno dejavnostjo organizatorja tekmovanja,
* sredstva, pridobljena z lastno dejavnostjo soorganizatorja tekmovanja,
* prispevki pokroviteljev in donatorjev,
* darila in volila,
* drugi viri.

**47. člen**  
(Poraba sredstev)

Med stroške tekmovanja štejemo sredstva, namenjena za:

* pripravo nalog za srečanje in tekmovanje,
* prevode v jezike narodnosti,
* razmnoževanje nalog in papir,
* delo tekmovalne komisije,
* materialne stroške članov komisije (strokovna literatura ipd.),
* stroške uporabe eksperimentalnih pripomočkov oziroma računalniške opreme,
* pripravo in pošiljanje razpisov in vabil,
* obdelavo in objavo rezultatov tekmovanja,
* pripravo seznamov tekmovalcev in vodenje evidence,
* diplome (priznanja) in potrdila, značke, medalje,
* nagrade za najboljše ekipe,
* izdelavo biltena,
* izdelavo in obdelavo anketnih vprašalnikov,
* delo pri organizaciji in nadzoru,
* malico/kosilo za tekmovalce in člane komisije.

Navedene postavke so podlaga za pripravo finančnega plana tekmovanja na vseh ravneh tekmovanja. Finančni plan sprejme upravni odbor *Društva*.

Najkasneje v 45 dneh po izvedbi tekmovanja *Komisija za tekmovanje* pripravi finančno poročilo in analizo tekmovanja ter ju posreduje upravnemu odboru *Društva* v sprejem.

Kazenske določbe

**48. člen**  
(Kršenje pravilnika s strani člana tekmovalne komisije)

Člani tekmovalne komisije so dolžni upoštevati določila tega pravilnika in navodila predsednika tekmovalne komisije. Če član tekmovalne komisije ne upošteva določil tega pravilnika in navodil predsednika pristojne tekmovalne komisije, ga predsednik tekmovalne komisije razreši članstva v komisiji. Če predsednik tekmovalne komisije ne upošteva določil tega pravilnika, razpisa ali navodil o izvedbi tekmovanja, ga *Društvo* ali člani *programske skupne Medicinska fizika* razrešijo. Razrešitev se vpiše v zapisnik tekmovanja.

**49. člen**  
(Kršenje pravilnika s strani tekmovalca)

Če udeleženci tekmovanja ne upoštevajo določil tega pravilnika in navodil tekmovalne komisije, jih lahko tekmovalna komisija izloči iz tekmovanja. Izločitev tekmovalca iz tekmovanja se skupaj z navedbo razloga za izločitev vpiše v zapisnik tekmovanja. V primeru izločitve tekmovalca tekom tekmovanja, se iz tekmovanja izloči celotna ekipa.

Prehodne in končne določbe

**50. člen**  
(Sprejem pravilnika)

Pravilnik o tekmovanju v razvoju novih analitskih metod v medicini sprejme upravni odbor *Društva* in *programska skupina Medicinska fizika.* Enak postopek velja tudi za sprejem sprememb in dopolnitev tega pravilnika.

**51. člen**  
(Veljavnost pravilnika)

Ta pravilnik začne veljati z dnem, ko ga sprejme upravni odbor *Društva*. Enak postopek velja tudi za začetek veljavnosti sprememb in dopolnitev tega pravilnika.